“คลัง” แจงยอดลงทะเบียนรับ 5 พันบ. 24.8 ล้านคน ผ่านเกณฑ์ 1.68 ล้าน ไม่การันตีช่วยครบ 6 ด.
"กระทรวงการคลัง" แจงยอดลงทะเบียนรับ 5 พันบ. 24.8 ล้านคน ผ่านเกณฑ์ 1.68 ล้าน ไม่การันตีช่วยครบ 6 เดือน
"กระทรวงการคลัง" แจงยอดลงทะเบียนรับ 5 พันบ. 24.8 ล้านคน ผ่านเกณฑ์ 1.68 ล้าน ไม่การันตีช่วยครบ 6 เดือน
9 เม.ย. 2563

นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) ในฐานะโฆษกกระทรวงการคลัง เปิดเผยว่า กระทรวงการคลังคาดว่าจะคัดกรองผู้ที่มาลงทะเบียนเพื่อรับเงินช่วยเหลือ 5,000 บาท ผ่าน www.เราไม่ทิ้งกัน.com ได้เสร็จสิ้นทั้งหมดภายในวันที่ 12 เม.ย.63
โดยล่าสุดมียอดผู้มาลงทะเบียน 24.8 ล้านคน เบื้องต้นพบว่ามีผู้ผ่านเกณฑ์ได้รับเงินช่วยเหลือ 1.68 ล้านคน ซึ่งรัฐบาลจะทยอยโอนเงินให้ตั้งแต่วันที่ 8-10 เม.ย.นี้ และตั้งแต่สัปดาห์หน้า จะทยอยโอนเงินให้ผู้ที่ผ่านเกณฑ์ทุกวัน ส่วนผู้ที่ไม่ผ่านเกณฑ์ และกลุ่มที่ต้องการข้อมูลเพิ่มเติม จะส่ง SMS แจ้งในช่วงวันที่ 11-12 เม.ย.นี้
“ธนาคารกรุงไทย ชี้แจงว่าระบบจะเริ่มส่ง SMS แจ้งผลให้กลุ่มที่เป็นสีแดง คือไม่ได้เงินแน่นอน กับกลุ่มสีเทา คือต้องส่งข้อมูลเพิ่มเติม ในช่วงวันเสาร์-อาทิตย์นี้ ส่วนผู้ที่ได้รับเงินแน่นอน จะส่ง SMS ให้ในช่วง 8-10 เม.ย.” นายลวรณ ระบุ
พร้อมกันนี้ยืนยันว่า กลุ่มแรกที่ได้รับเงินช่วยเหลือมากสุด คือ กลุ่มอาชีพรับจ้างทั่วไป และค้าขาย ซึ่งมีสัดส่วนสูงสุด ไม่ได้เน้นจ่ายให้กลุ่มที่เป็นข่าวไปก่อนหน้านี้ 4 กลุ่มเป็นการเฉพาะ คือ ผู้ค้าสลาก มอเตอร์ไซค์รับจ้าง แท็กซี่ และมัคคุเทศก์
สำหรับกลุ่มที่ได้รับเงินไปแล้ว กระทรวงการคลังจะมีระบบตรวจทานซ้ำว่าอยู่ในเกณฑ์ได้รับเงินช่วยเหลือถูกต้องหรือไม่ ถ้าไม่ถูกต้องก็จะต้องคืนเงินภายใน 90 วัน
นายลวรณ กล่าวเพิ่มเติมว่า การจ่ายเงินช่วยเหลือ 5,000 บาท จะคงไว้ที่ 3 เดือนก่อน ส่วนที่จะขยายไปอีกเป็น 6 เดือนนั้น จะพิจารณาตามความจำเป็นของสถานการณ์ เนื่องจาก พ.ร.ก.กู้เงิน 1 ล้านล้านบาท ในส่วนใช้เยียวยา 6 แสนล้านบาท กำหนดให้กระทรวงต้องมีการเสนอโครงการเข้าคณะกรรมการกลั่นกรอง และเสนอความให้คณะรัฐมนตรี (ครม.) พิจารณาอีกครั้ง ซึ่งสถานการณ์โควิด-19 อาจจะสิ้นสุดเร็วหรือช้ากว่าที่คาด ไม่มีใครรู้แน่นอน
ทั้งนี้ จากข้อมูลผู้มาลงทะเบียนกว่า 24.8 ล้านคน พบว่า กลุ่มรับจ้างทั่วไป ลงทะเบียน 11.7 ล้านคน ผ่านเกณฑ์แล้ว 4 แสนคน กลุ่มค้าขาย ลงทะเบียน 6.3 ล้านคน ผ่านเกณฑ์ 6 แสนคน กลุ่มที่มีนายจ้าง ลงทะเบียน 1.9 ล้านคน ผ่านเกณฑ์ 4 แสนคน กลุ่มขับรถรับจ้าง ลงทะเบียน 3 แสนคน ผ่านเกณฑ์ 1 แสนคน กลุ่มผู้ค้าสลาก ลงทะเบียน 2 แสนคน ผ่านเกณฑ์ 2 หมื่นคน มัคคุเทศก์ ลงทะเบียน 3 หมื่นคน ผ่านเกณฑ์ 1 หมื่นคน อาชีพอิสระอื่นๆ ลงทะเบียน 1.7 ล้านคน ผ่านเกณฑ์ 1 แสนคน
ส่วนกลุ่มที่ไม่เข้าข่ายได้รับการช่วยเหลือ แต่มาลงทะเบียนเป็นจำนวนมาก เช่น อาชีพอิสระบางประเภท อาทิ ค้าขายออนไลน์ รับจ้าง (แรงงานก่อสร้าง) โปรแกรมเมอร์ ก็จะไม่ได้รับเงินช่วยเหลือ โดยเฉพาะกลุ่มผู้ค้าออนไลน์ พบว่ามาลงทะเบียน 2.1 ล้านคน จะไม่ผ่านเกณฑ์เลยแม้แต่รายเดียว เนื่องจากรัฐไม่ได้สั่งปิดกิจการ แต่การค้าขายที่ไม่ดีมาจากผลกระทบเศรษฐกิจมากกว่าปัญหาโควิด